KIRJALLINEN KYSYMYS E-2450/02

esittäjä(t): Erik Meijer (GUE/NGL) komissiolle

(29. elokuuta 2002)

Aihe: Paperin ja suojausaineiden säästämisen aiheuttama euroseteleiden nopea kuluminen

1. Voiko komissio vahvistaa, että nykyiset eurosetelit kuluvat ja repeilevät huomattavan nopeasti ja että kulumisen vuoksi on hankalampaa todeta, ovatko setelit väärennöksiä, minkä vuoksi setelit on vaihdettava useammin kuin jäsenvaltioiden entisten rahayksikköjen setelit?

2. Voiko komissio myös vahvistaa, että tämä nopea kuluminen ei aiheudu ainoastaan ohuemmasta ja huonolaatuisemmasta paperista, vaan myös siitä, että seteleihin ei käytetä kulumista ehkäisevää suoja-ainetta?

3. Miksei enää ole mahdollista tuottaa aikaisempien Saksan markkojen tai Alankomaiden guldeneiden kaltaista laatua? Mitkä jäsenvaltiot estävät paremman laadun tuottamisen?

4. Mitä säästöjä Euroopan keskuspankki teki käyttämällä huonolaatuisempaa paperia ja jättämällä käyttämättä suoja-aineita, ja miten on säästetty suhteessa seteleiden keräämisestä ja korvaamisesta aiheutuviin kuluihin?

5. Kuka lopulta vastaa kysymyksessä 4 mainituista kuluista?

6. Aikooko komissio pyytää Euroopan keskuspankilta, että piakkoin ryhdyttäisiin tuottamaan seteleitä, joiden laatu ei saisi ole huonompi kuin jäsenvaltioissa vuoden 2001 loppuun asti käytettyjen parhaiden seteleiden laatu?

Lähde: Rotterdams Dagblad, 13. elokuuta 2002

Pedro Solbes Miran komission puolesta antama vastaus

(15. lokakuuta 2002)

EY:n perustamissopimuksen 106 artiklassa todetaan, että Euroopan keskuspankki (EKP) vastaa yksin seteleistä. Siksi vastaukset arvoisan parlamentin jäsenen kysymyksiin on laadittu yhteistyössä EKP:n asiantuntijoiden kanssa.

1. Eurojärjestelmän tietoon on tullut liikkeessä olevien viiden euron seteleiden laatua koskevia valituksia, jotka ovat vielä arvioitavina. Koska eurosetelit otettiin käyttöön vasta yhdeksän kuukautta sitten ja koska suuri osa niistä on siten uusia tai vain nimeksi käytettyjä, seteleitä on jouduttu vaihtamaan uusiin varsin vähän. Mikään ei viittaa siihen, että euroseteleiden käyttöikä olisi lyhyempi kuin entisten, kansallisten setelien. Eri setelien käyttöikä voidaan kuitenkin määrittää tarkasti vasta kun seteleitä on käytetty niiden arvioidun keskimääräisen käyttöiän ajan, joka on kolme vuotta.

2. Euroseteleiden paperin laatu vastaa entisten, kansallisten setelien laatua, eikä toistaiseksi ole ollut merkkejä euroseteleiden nopeasta kulumisesta. Joissain maissa tietynarvoiset setelit on esimerkiksi lakattu tahriintumisen ja kulumisen vähentämiseksi. Seteleiden laatua vertailtaessa pitää kuitenkin ottaa huomioon setelin kaikki ominaisuudet, sillä kestävyyteen voivat vaikuttaa myös muiden muassa setelin aitoustekijät.

3. Eurosetelien varmistuksessa käytetään hyvin samanlaista setelipaperia ja hyvin samanlaisia menetelmiä kuin entisten Saksan markan seteleiden valmistuksessa käytettiin. Eurosetelipaperin paino tosin hieman poikkeaa Saksan markan setelien painosta, mutta mahdolliset käytössä ilmenevät erot eivät voi johtua siitä. Entiset Alankomaiden guldenin setelit oli lakattu molemmin puolin, mikä saattaa parantaa seteleiden kestävyyttä. Toisaalta kuten jo todettiin, euroseteleiden ja entisten seteleiden laatua vertailtaessa pitää ottaa huomioon seteleiden koko elinkaari ja kaikki muut ominaisuudet.

4. Kuten kysymyksen 1 vastauksessa todetaan, eurojärjestelmän kansalliset keskuspankit ovat tavanneet vain vähän viallisia seteleitä. On myös syytä tähdentää, että lakkaus kyllä vähentää tahriintumista, mutta se ei mitenkään vaikuta seteleiden rakenteen kestävyyteen.

5. Jos seteleitä jouduttaisiin vaihtamaan laatuongelmien takia entistä enemmän, arvioitu vaihtomäärä otettaisiin huomioon, kun kansallisten keskuspankkien tiettyjen tunnusten mukaan määräytyvät painokiintiöt jaetaan. Keskuspankit vastaavat yksin kiintiönsä valmistamisesta, johon kuuluvat niin painotilausten jättäminen kuin painokustannusten maksaminenkin.

6. Eurojärjestelmässä jatketaan tutkimus- ja kehitystyötä euroseteleiden turvallisuuden takaamiseksi. Nykyisten, luotettavien tietojen valossa euroseteleihin ei ole tarvetta tehdä parannuksia.